食雪
作者：趙孟堅
朝代：宋

paragraphs: 君不見蘇子卿，十有九年留朔廷。
牧羝未乳歸未得，吞氈莫救饑腸鳴。
又不見陶學士，家居三冬足文史。
玉堂退直清興生，謾把烹茶誇婢子。
我生徒飽太倉粟，慨懷伊人常縮恧。
我才又無揮翰手，食此豈不顔增厚。
浪游枉自在江湖，幾年見雪一語無。
只同兒童跳梁喜，欲吟自覺腸乾枯。
朔風打頭夜來泊，擁篷曉見銀糢糊。
銀盤收拾和蔗漿，銀匙攪碎紅珊瑚。
一抄入口清風生，再抄乍覺心眼明。
連抄疾啜盤已竟，肌膚起粟神魂輕。
食罷拱手謝蒼天，小儒不學食露盤，無補多慾妄求僊。
願言片片皆詩料，吐吞造化歸毫端。
亦不吟河橋送別凄凉句，亦不吟依本胡蘆取天怒。
但願冰稜雪塊在心胸，飄飄解做梅花賦。